רשת הבוטיקים SACK'S משיקה בימים אילו את קולקציית סתיו-חורף 2012-2013 ולשמחתי הרבה, זכיתי להיות נוכחת בפרזנטציה אישית לקראת השקת הקולקציה. מיד תשמעו את כל מה שאתם צריכים (מה צריכים?חייבים!) לדעת על הקולקציה אבל הפעם אני דווקא רוצה להתחיל מהסוף. אני רוצה לסכם את הביקור בשואו-רום של SACK'S כחוויה אופנתית מדהימה. המקום מעוצב לעילא והבגדים בקולקציה פשוט כובשים. ומה עכשיו? עכשיו ממש-ממש-ממש בא לי סאקס. והרבה!
את רשת הבוטיקים SACK'S אני מכירה כבר שנים ולמרות שאני סובלת ממחסור קשה בבוטיקים סמוכים לביתי, יוצא לי לבקר בחנויות הרשת במהלך הגיחות הקבועות שלי למחוזות אופנתיים משודרגים. הקולקציה של סאקס תמיד נראתה לי מעניינת ואיכותית אבל אני חייבת להודות שלא רכשתי הרבה בגדים של המותג, בשל המחירים שלרוב נמצאים באיזור ה-"מעל הממוצע". אתם כבר יודעים שאני באופן אישי מעדיפה לקנות כמה וכמה פריטים במחירים "עממיים" (כמו שיש ב- ZARA, H&M ושות'...) מאשר לקנות באותו המחיר רק פריט אחד מאילו של "הביוקר". אבל העונה, לקראת הקולקציה שבפתח, אני יכולה להצהיר קבל עם ועולם - הולך להיות מהפך. אני כבר רואה איך אקנה גם אקנה פריטים מקולקציית החורף של סאקס ואוותר לשם כך על כמה וכמה פריטים מרשתות אחרות. כמובן שוויתור על פריטים אופנתיים הוא לא דבר קל עבורי (בלשון המעטה!) אבל כפי שזה נראה עכשיו, זה יהיה שווה. הקולקציה של סאקס ידועה כבעלת איכות בלתי מתפשרת (ובהתאם לכך גם המחיר) והעונה היא גם יפה מתמיד. בשביל כזה דבר, אני מוכנה לעשות ויתורים קשים וכואבים.
הליין המעוצב כולל פריטים בצבעי שחור לבן בעיצוב מינימליסטי אך מתוחכם, פריטים נקיים עם התמקדות בדיטיילים מעוצבים. פלטת הצבעים השקטה מאפשרת לגזרות ולפרטים הקטנים והמקסימים לעמוד בקדמת הבמה, לעצב לנו את הגוף בחוכמה ולהוסיף לבגד סטייל באגביות מוחלטת.
הליין המעוצב כולל גם פריטי עור משגעים שישתלבו נהדר עם הפריטים הנקיים והמינימליסטים, ליצירת לוק שיקי במיוחד.
לצד הצבעים הקלאסיים, ניתן למצוא בליין המעוצב גם פריטים בצבעוניות שמקורה מן הטבע כגון חומים, כתומים ותכולים. בקולקציה טופים מעוצבים מקשת רחבה של של בדים איכותיים, מגוון של מכנסיים בגזרות שונות וסריגים רבים מהכהה והכבד ועד לעדין והקליל.
הליין השני, הקז'ואלי - SimpleLife כולל דגמים במראה רפוי וטבעי, במגע רך ולוק מתוחכם. ניתן למצוא בקולקציה מכנסי גומי בלוק וינטג'י, מכנסי כיסים בצדדים בגזרה המאפשרת שיהיו נמוכים ושמוטים (גזרת בויפרנד) או גבוהים והדוקים, שמלות וחולצות בייסבול מבד מלאנג' ליצירת מראה ספורטיבי, מגוון חולצות וסריגים מכותנה, ויסקוזה ועוד. הקולקציה כוללת גם את אוסף ה- HOME שמציע פריטי בייסיק נעימים וקלילים העשויים 100% כותנה.
מלבד הבגדים המהממים, התאהבתי באקססוריז המקסימים שנמכרים בחנויות הרשת.
כבר סיכמתי בתחילת הפוסט את המפגש שלי עם קולקציית החורף של סאקס אז כעת רק אומר שהקולקציה יפיפייה ולצערי היה קשה להמחיש זאת מספיק טוב בתמונות. האמינו לי, שווה לכם לקפוץ ולהתרשם בעצמכם.
בהצלחה לבנות הרבות שנרשמו להגרלת התכשיטים בבלוג!
מי שעדיין לא נרשמה, יכולה עוד להיכנס ולהירשם כאן.
תודה לך שעדכנת אותי ותודה לטל בעלי שטפל בעניין חחחחחחח.
כן הקולקציה שלהם באמת נהדרת.
פריטים נקיים ויפים.
מה אומר לך ורד יקירתי, בכל הכבוד לסאקס ולקולקציה החדשה, אני ממש לא מתכוונת להשקיע רבע מתקציב עונת החורף בפריט אחד שלהם. בתור מי, שכמוך, משקיעה הרבה זמן, מחשבה וכסף בגרדרובה, אני מעדיפה את הכמות (ואגב, האיכות שלהם זה לא הוט-קוטור, כן? שלא נתבלבל) ושלא יתפסו אותי יותר מפעמיים עם אותו בגד בעונה אחת... במה שיעלה לי פריט אחד אצלהם, אוכל לרכוש כמה וכמה ברשתות אחרות. אין שום סיבה ושום הצדקה, בטח לא כשמדובר בליין הקז'ואל, שהוא - במילים אחרות - street wear לאימהות שאינן עובדות וזה מה שהן לובשות במהלך היום, או לחילופין, בגדי ששי לאימהות העובדות, טי שירטים הכי פשוטים והכי בייסיק. אחרי הכל, זו רשת ישראלית, בואו ניכנס לפרופורציות. ואת - מקסימה כרגיל, אמנם בהחלט מעלה את החשק בתיאורים היפים שלך ובתמונות, אבל לא נתתי ליופייך ותיאוריך לבלבל אותי... שבוע טוב יקירה!
היי שרית יקירה!
תיאורייך לגבי ההקפדה המסורה על הופעתך החיצונית, הכניסו אותך עמוק לליבי!
שנית, ולגבי סאקס - מהפוסט הנוכחי (ובוודאי שגם מקודמיו) יכולת להבין שגם אני מעדיפה את הבגדים שלי בכמויות ולכן אני קונה בעיקר ברשתות "העממיות" (ובדיוק עכשיו אני כותבת פוסט חדש על העניין הזה בהרחבה!).
יחד עם זאת, הקולקציה החדשה של סאקס באמת נראית מעולה ובאמת התאהבתי בפריטים רבים ממנה. זה נכון מאוד שהבגדים שלהם יקרים אבל העונה הקולקציה שלהם שודרגה ובאמת נראה לי שיהיה שווה (בעיניי לפחות) לוותר על כמה פריטים זולים לטובת איזה פריט שלהם. אני מבטיחה לך שכל מה שכתבתי נכתב בכנות ומתוך רצון לעדכן את הקוראות שלי באינפומציה אופנתית ובדעתי האישית. אני חלילה לא באה לקדם מכירות של חברה כזו או אחרת אלא מביעה את דעתי הכנה. הפעם יצא שהיא קצת שונה מבדרך כלל ואפילו שהבגדים די יקרים כנראה שאתפתה להתחדש בכמה שנכנסו לי ללב. כמובן שזה לגיטימי לגמרי שדעתך שונה ואני שמחה שהשמעת אותה, הן לטובת הקוראות והן לטובתי האישית. כסטייליסטית אני מאוד (!) אוהבת לשמוע דעתן של פאשניסטות אחרות בעניינים אופנתיים, זה מסייע לי להסתכל על הדברים מנקודת מבט נוספת ולשקול את המלצותיי ללקוחות שלי.
תודה יקירה ותמשיכי להתעדכן. יש לי תחושה שלאמור בפוסט הבא תתחברי מאוד.
אהובה, לרגע לא עלה על דעתי שהדברים נאמרים על ידך לצורך קידום מכירות. הפוסטים שלך הם תמיד אישיים ומעניינים ולרגע לא עולה מהם ריח של "מטעם" (כמו, לצערי, אצל הרבה "בלוגריות" אחרות, שאפילו לא טורחות להסוות את זה). פשוט מצאתי לנכון להביע את דעתי, מרוב ההתפעמות שבפעם הראשונה, איני רואה איתך את הדברים עין בעין... ממילא עליך הכל ייראה יפה, בין אם מסאקס ובין אם מכל רשת אחרת.
תודה רבה שריתי מתוקה!